**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.10.2018, ora 8.00 – 07.10.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.10.2018, ora 7.00**

**RÂURI**

Debitele au fost, în general, staţionare, exceptând râurile din Maramureş şi cele din bazinul superior al Bistriţei unde au fost în scădere şi cursul superior al Prutului unde s-au înregistrat mici creşteri prin propagare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Moldova, bazinele superioare ale Sucevei, Bistriţei şi Trotuşului, pe cursul mijlociu al Siretului, pe unii afluenţi ai Oltului mijlociu şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Moravița, Bârlad și Jijia.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi în general staţionare, exceptând râurile din Maramureş şi Crişana, cursul inferior al Someşului şi cursul superior al Prutului unde vor fi în scădere uşoară.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 06.10 – 07.10.2018 a fost în scădere, având valoarea de 2200 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în uşoară scădere pe sectorul Gruia – Olteniţa și relativ staţionare pe sectorul Călăraşi – Tulcea.

Debitul la intrarea în ţară (secţiunea Baziaş) va fi staţionar (2200 m3/s).

În aval de Porţile de Fier debitele vor fi în uşoară scădere pe sectorul Gruia – Vadu Oii şi relativ staţionare pe sectorul Brăila – Tulcea.

**2.** **Situaţia meteorologică în intervalul 06.10.2018, ora 8.00 – 07.10.2018, ora 6.00**

**ÎN ŢARĂ**

Vremea a fost predominant frumoasă și caldă, chiar deosebit de caldă în vestul țării. Cerul a fost mai mult senin, iar vântul a suflat slab și moderat, cu unele intensificări în sudul Banatului și, local, în Moldova. Temperaturile maxime s-au încadrat între 18 grade la Întorsura Buzăului, Constanța-Dig, Mangalia, Câmpulung Muscel, Sulina, Câmpina și Jurilovca și 27 de grade la Chișineu-Criș și Timișoara. La ora 06.00, se înregistrau valori termice cuprinse între -2 grade la Miercurea Ciuc și 18 grade la Dumbrăvița de Codru. Cu totul izolat, la începutul și sfârșitul intervalului, în estul Transilvaniei a fost ceață și, trecător, brumă.

***OBSERVAȚII: Î****ncepând de ieri, de la ora 06.00, au fost în vigoare 3 mesaje de atenționare - cod galben - pentru fenomene meteorologice periculoase imediate emise după cum urmează: 1 de SRPV Timișoara și 2 de SRPV Sibiu.*

**LA BUCUREŞTI**

Vremea a fost frumoasă si caldă. Cerul a fost senin, iar vântul a suflat slab și moderat. Temperatura maximă a fost de 21 de grade la Afumați și de 22 de grade la Filaret și Băneasa. La ora 06.00 erau 6 grade la Afumați, 7 grade la Băneasa și 8 grade la Filaret.

**3. Prognoza meteorologică în intervalul 07.10.2018, ora 8.00 – 08.10.2018, ora 8.00**

**ÎN ŢARĂ**

Vremea va fi în general frumoasă, iar regimul termic va fi caracterizat de valori peste mediile climatologice ale perioadei în majoritatea regiunilor, exceptând sudul și sud-estul unde temperaturile se vor situa în jurul normelor. Cerul va fi mai mult senin, cu unele înnorări în extremitatea de sud-est, dar și în vest unde cu totul izolat, mai ales în zona Munților Apuseni, vor fi condiții de ploaie slabă, trecătoare. Vântul va fi moderat în prima parte a zilei în Banat, în Moldova ș pe litoral, iar în restul timpului și al teritoriului va sufla slab. Temperaturile maxime se vor încadra între 18 și 25 de grade, cu cele mai ridicate valori în regiunile vestice, iar cele minime vor fi cuprinse între 4 și 14 grade, mai coborâte in estul Transilvaniei, spre -3 grade. Dimineața și noaptea, în zonele joase de relief, pe arii restrânse va fi ceață.

**LA BUCUREŞTI**

Vremea se va menține frumoasă. Cerul va fi mai mult senin, iar vântul va sufla slab. Temperatura maximă se va situa în jurul valorii de 21 de grade, iar cea minimă va fi de 7...9 grade.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

Nu s-au inregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE